b'\n_START_ARTICLE_\nSIGIC\n_START_SECTION_\nNastanek\n_START_PARAGRAPH_\nNastal je leta 2004 in bil izbran na razpisnem projektu za vzpostavitev glasbenoiformacijskega centra v Slovenji, ki sta ga pripravila Ministrstvo za kulturo in Ministrstvo za informacijsko dru\xc5\xbebo. V kratkem \xc4\x8dasu od svojega nastanka je SIGICu uspelo narediti ogromen napredek ter tako dvigniti nivo pretoka informacij z glasbenega podro\xc4\x8dja v Sloveniji. Zato je bil na podlagi rezultatov svojega dela junija 2006 na \xc5\xa0vedskem tudi sprejet v International Association of Music Information Centres \xe2\x80\x93 IAMIC. Od takrat dalje je kot pravnomo\xc4\x8dni \xc4\x8dlan v zvezi zelo aktiven. Ostalim centrom in centrali tudi po\xc5\xa1ilja vsakomese\xc4\x8dne okro\xc5\xbenice v angle\xc5\xa1kem jeziku z na evropskem nivoju relevantnimi novicami o glasbi na Slovenskem. Prispevki so vklju\xc4\x8deni na spletnem portalu IAMIC in v okro\xc5\xbenico, ki jo le-ta po\xc5\xa1ilja zainteresirani publiki.\n_START_SECTION_\nOrganiziranost\n_START_PARAGRAPH_\nSIGIC je organiziran v obliki dru\xc5\xa1tva. Trenutno zdru\xc5\xbeuje 111 \xc4\x8dlanov in ima podpisane dogovore o sodelovanju z ve\xc4\x8d kot 40-timi najpomembnej\xc5\xa1imi institucijami s podro\xc4\x8dja glasbe v dr\xc5\xbeavi. Nadzorni organ dru\xc5\xa1tva tvorijo devet\xc4\x8dlanski upravni odbor na \xc4\x8delu s predsednikom. Za vsakodnevno profesionalno delo skrbi strokovna slu\xc5\xbeba, ki ima svoje prostore na sede\xc5\xbeu centra, ter pogodbeni oziroma zunanji sodelavci.\n_START_SECTION_\nDejavnost\n_START_PARAGRAPH_\nOsnovno dejavnost centra predstavlja ustvarjanje in posodabljanje baz podatkov o slovenski glasbi in glasbenikov vseh \xc4\x8dasovnih obdobij, zvrsti, slogov in oblik. V ta namen je SIGIC razvil izviren in inovativen ra\xc4\x8dunalni\xc5\xa1ki program MUSICASI. Program bodo v letu 2008 v namen iz\xc4\x8drpnega, strokovnega in preglednega popisovanja glasbenih del za\xc4\x8dele uporabljati nekatere glasbene institucije tako v Sloveniji kot tudi v tujini. Tako popisana materija namre\xc4\x8d zaradi UNIMARC sistema \xc5\xa1ifriranja opisnih polj omogo\xc4\x8da kompatibilnost na svetovni ravni. Poleg svoje osnovne dejavnosti SIGIC opravlja \xc5\xa1e vrsto pomembnih funkcij kot so napovedovanje glasbenih dogodkov, objavljanje novic s sveta glasbe, tedensko razpo\xc5\xa1iljanje glasbenoinformativne okro\xc5\xbenice, promocija slovenske glasbe doma in po svetu (kot npr. organizacija slovenske predstavitve na MIDEM 2008) itd. Poudariti je potrebno tudi povezovalno vlogo, ki jo ima center na podro\xc4\x8dju glasbene kulture v Sloveniji. To vlogo namerava v prihodnosti \xc5\xa1e krepiti, poleg tega pa tudi raz\xc5\xa1iriti paleto svojih dejavnosti.'